ועדת הכספים, כנסת 17, פרוטוקול מספר 17, 2006-05-24 14:00

אורית נוקד: נעבור לסעיף הבא.

רביב סובל: הסעיף הבאים: 7, נוגע לתיקון בדמי אבטלה שיקבל אדם שהשתלב בעבודה שאינה מתאימה, כלומר עבודה שהשכר בה נופל מהשכר שהיה לו לפני כן.

רביב סובל: ההסדר היום הוא שמי שמשתלב בעבודה שאינה מתאימה יקבל דמי אבטלה בהיקף של 75% מדמי האבטלה שהיו לו בניכוי מה שהוא כבר מרוויח.

רביב סובל: המשמעות היא שאדם שהרוויח שכר נמוך ויוצא לעבודה בשכר נמוך, כמעט לא יקבל דבר, ואין לו תמריץ להשתלב בעבודה שאינה מתאימה.

רביב סובל: אנו מציעים שהוא ישאיר בידו 50% מהפער בין דמי האבטלה שהוא היה אמור לקבל לבין שכרו בעבודה בלתי-מתאימה כדי לתמרץ אותו לצאת לעבודה.

לאה אחדות: למה לא 100%?

רביב סובל: אנו רוצים בכל זאת גם לחסוך בדמי אבטלה.

יגאל בן-שלום: המוסד לביטוח לאומי בעיקרון לא מתנגד לתיקון הזה.

יגאל בן-שלום: בעיקרון התיקון הזה בא גם לתקן איזה עיוות שאמר כך: אלה שהיה להם שכר מאוד גבוה, למשל אדם שהשתכר 25 אלף ₪, על-פי החוק כיום, הוא מקבל את ההפרש לשכר הקודם שלו, כלומר מי שהשתכר מאוד גבוה, מקבל דמי אבטלה מאוד גבוהים, ומי שהשתכר מאוד נמוך, כמו שאמר רביב, כמעט לא מקבל.

שלי יחימוביץ': זה לא בסדר, בעיניך?

יגאל בן-שלום: לא.

יגאל בן-שלום: זה אי-שוויון.

יגאל בן-שלום: עכשיו באים לתקן מצב, שלמרות שמקסימום דמי אבטלה הוא שכר ממוצע במשק, יש כאלה שיקבלו פי שניים מהשכר הממוצע במשק, אם לא יהיה התיקון הזה.

יגאל בן-שלום: זה הצד שביטוח לאומי מסכים לו.

שלי יחימוביץ': כלומר הניסוח בחוק ההסדרים של הסעיף הזה מקובל עליכם?

יגאל בן-שלום: העיקרון מקובל עלינו.

יגאל בן-שלום: אנו מציעים במקום 50% - 40% כדי להגדיל את הנטו שנשאר למובטל.

לאה אחדות: זה מורכב.

לאה אחדות: אנו באנו ביוזמה למשרד האוצר, לתקן, אנו נתקלים בעבודה השוטפת שלנו בעיוותים, אנו גם יוזמים תיקוני חקיקה.

לאה אחדות: היה לנו רומן של 3-4 שנים עם משרד האוצר בנושא הזה.

לאה אחדות: יש בחוק ביטוח, אבטלה, שני מנגנונים שבהם המחוקק רצה לעודד אנשים לצאת לעבוד בשכר שהוא נמוך מדמי האבטלה, ובמקום לקבל דמי אבטלה, לעבוד, ובמסגרת הזאת תינתן לו השלמה לשכר שלו.

לאה אחדות: יש הבחנה בין שני סעיפים בחוק – אחד מתייחס למובטלים שהם עד גיל 35, השני מתייחס למובטלים שהם מעל גיל 35, ההבדל בין שתי קבוצות הגיל האלה היא שעד גיל 35 מובטל חייב לקבל כל עבודה, לא רק עבודה שמתאימה לו, ואחד הרכיבים של עבודה מתאימה זה השכר שהיה לו טרם האבטלה שלו, ומעל גיל 35 הוא יכול לסרב לעבודה שאינה מתאימה לו, ויכול לקבל רק עבודות שמתאימות לו.

לאה אחדות: אם הוא עובד בשכר שנמוך מדמי האבטלה שמגיעים לו, על-פי החישוב שמחשבים את דמי האבטלה, אומרים לו: ויתרת על דמי אבטלה, ניתן לך השלמה עד 75% משכרך.

לאה אחדות: בעצם רצינו, אני מניחה שהמחוקק רצה לעודד אנשים לצאת לעבודה, ולעודד אנשים עם רמות שכר נמוכות ורמות שכר בינוניות.

לאה אחדות: ראינו שאלה שיש להם שכר נמוך לא מנצלים הכל, אלה שיש להם שכר מאוד-מאוד גבוה, היו כמה מקרים של ניצול, ואמרנו:

לאה אחדות: בואו נעודד בעלי שכר נמוך לצאת לעבודה, לוותר על דמי אבטלה, והם יקבלו השלמה עד 75% משכרם הקודם.

לאה אחדות: הצענו נוסחה למשרד האוצר, שהוא קצת הרע אותה, וגם הצענו לאחד את שני המנגנונים, ללק קשר, אם אתה מעל גיל 35 או פחות מגיל 35.

לאה אחדות: אם אתה יוצא לעבודה שהשכר בצדה הוא נמוך, אנו מוכנים לתת לך השלמה עד 75% מהשכר הקודם ולהגביל את דמי האבטלה, כפי שהם מוגבלים לכל מובטל, ולקחת את המשותף לשני המנגנונים ולאחדם במנגנון אחד.

לאה אחדות: הכוונה היא שלא נעשה את ההבחנה, תקופת קבלת המענק לא תיחשב לתקופת דמי אבטלה אלא לעבודה, אני לא אומרת לו: אתה מקבל דמי אבטלה, אלא אומרת: אתה עובד, ואנו גם לא מחייבים דרישת מינימום, שהוא חייב לעבוד לפחות 75 ימים כדי לקבל את ההשלמה הזאת.

לאה אחדות: האיחוד של שני המנגנונים מפשט את המערכת, הוא הרבה יותר שקוף.

לאה אחדות: אין כמעט בשלב זה הוצאת תקציבים, שני הצדדים מתקזזים, פחות או יותר.

לאה אחדות: לכן אנו מבקשים להכניס שיפורים להצעה, כפי שהיא נוסחה.

לאה אחדות: יש לנו נוסח מוכן.

ראובן ריבלין: מה ההבדל ב-10%?

יגאל בן-שלום: למשל, אדם שהשתכר 6,000 ₪, לפי גרסת האוצר, הוא יקבל דמי אבטלה 2,313, ולפי גרסת ביטוח לאומי, 2,544.

ראובן ריבלין: כמה זה עולה בשנה?

יגאל בן-שלום: זה לא עולה יותר כסף.

יגאל בן-שלום: זה מתקזז.

רביב סובל: המודל שלנו כבר יעלה יותר.

לאה אחדות: לא.

לאה אחדות: זה בשוליים.

רביב סובל: אנו לא מסכימים.

ראובן ריבלין: אני מסתייג - לפי הצעת הביטוח הלאומי.

יואל בריס: קורא את הסעיף.

רביב סובל: סוגייה אחרונה נוגעת להחלה של חוק הביטוח הלאומי על עולי הפלשמורה, אלה עולים שנכנסים לא לפי חוק השבות, אלא לפי חוק הכניסה לישראל, והם כן זכאים לסל קליטה.

אורית נוקד: סוף-סוף משהו טוב.

יואל בריס: קורא את הסעיף.

יואל בריס: 7 הוא תיקון טכני.

יואל בריס: קורא סעיף 7.

אורית נוקד: תודה רבה, הישיבה נעולה.